Miguela Xuereb .td_uid_2_606c3dfc10c75_rand.td-a-rec-img{text-align:left}.td_uid_2_606c3dfc10c75_rand.td-a-rec-img img{margin:0 auto 0 0} Bħal dan iż-żmien sena meta bdiet il-pandemija kien hemm moviment qawwi fil-pajjiż biex il-ħaddiema fis-settur tas-saħħa, li bdejna nsejħulhom il-front liners, jingħataw xi tip ta' rikonoxximent għar-riskju li kienu qed jieħdu biex isalvaw il-ħajjiet ta' dawk infettati. Waħda mill-proposti li bdiet tissemma u li aħna bħala UĦM Voice of the Workers konna qbilna magħha kienet li jingħataw xi forma ta' bonus, bħala ringrazzjament tal-poplu u turija ta' rispett. Minn dan kollu mingħand il-Gvern ma ħadu xejn għajr il-prosit, xi ċapċipa u għal ma nafx kemm-il darba il-frażi "kemm jiena kburi bikom". Iżda li verament jinkwetani u jagħtini ġewwa hu l-fatt li l-Ministeru tas-Saħħa, li jiddependi kompletament fuq dawn il-ħaddiema qed ikaxkar saqajh biex jagħtihom kundizzjonijiet tax-xogħol li jixirqulhom u li verament ħaqqhom. F'xi każi bħal ħaddiema tal-ambulanzi, il-Gvern lanqas biss irid li jibda jinnegozja ftehim kollettiv ġdid. Bilkemm titwemmen li ilhom sentejn jistennew il-bidu tan-negozjati waqt li qed iqumu ċertu mistoqsijiet. Xi pjan hemm għat-taqsima tal-ambulanzi? Se tiġi privatizzata? Jiġuni f'moħħi wkoll l-allied healthcare professionals, li minkejja li għandhom ftehim kollettiv ma jistgħux isarrfuh minħabba l-ostakli amministrattivi li qed isibu mill-Gvern. Dan biex ma nsemmux il-ħaddiema ta' Steward li kienu mwiegħda bil-miktub li mill-bidu tas-sena jkunu trasferiti fuq il-kotba tal-Gvern bl-istess kundizzjonijiet tal-kollegi tagħhom li kienu impjegati mill-Istat. Il-ħaddiema ta' Steward ma jaħtu xejn u m'għandhomx ikunu huma li jbatu l-konsegwenzi tal-ftehim sigriet tal-privatizzazzjoni tat-tliet sptarijiet. Kien għalhekk li qatt ma stajt naċċetta li nkunu parti minn dan il-ftehim u bqajt ninsisti li ma niffirmaw xejn, għax ftehim mistur bħal dan ma jista' qatt ikun fl-interess tal-ħaddiema. Kien għalhekk li tellajna dan il-ftehim quddiem il-Kumitat tal-Kontijiet Pubbliċi fil-Parlament u tlabna investigazzjoni mill-Awditur Ġenerali. Iż-żmien tana raġun. Li hu ta' swied il-qalb hu li dawn l-ostakli mhux lill-UĦM qed isiru, imma fl-aħħar mill-aħħar lill-front liners, li suppost tant huma għal qalb il-Gvern. Il-union hi biss il-mezz kif dawn il-ħaddiema jiġġieldu għad-drittijiet tagħhom. Altru milli ħadu xi bonus, dawn il-ħaddiema kienu mbuttati li jirrikorru għal azzjonijiet industrijali. Il-gvern kompla tefa' l-melħ fil-ferita billi ħadhom il-Qorti wara li għamel mandat ta' inibizzjoni biex iwaqqaf dawn l-azzjonijiet. Il-Ministeru tas-Saħħa għamel rekord, għax f'temp ta' xahar għamel żewġ mandati lill-żewġ unions differenti. Il-mandat li sar kontra dawn il-ħaddiema membri tal-UĦM jibqa' mniżżel fl-istorja. Għamilt ħames sigħat il-Qorti nisma' x-xhieda tal-Gvern biss, wieħed wara l-ieħor, kollha jippruvaw jiġġustifikaw ir-raġunijiet biex iċaħħdu l-ħaddiema milli jagħmlu azzjonijiet industrijali. Dan meta s-smigħ ta' mandat isir prima facie. Fl-istess ħin il-ħaddiema ma kellhom l-opportunità li jgħidu dak li għaddew minnu u x'wassal biex ħadu dak il-pass. L-ironija hu li ftit jiem ilu, meta l-azzjonijiet kienu twaqqfu u suppost kien hemm sitwazzjoni normali fl-Isptar Mater Dei, sirt naf li ma kienx hemm biżżejjed ambulanzi. Staqsejt lili nnifsi jekk dan ġarax bil-barka tal-istess konsulenti li waqt l-azzjonijiet ordnati mill-UĦM kienu qed jippuntaw subgħajhom lejn dawn kienu qed jheddu s-servizz. Dan qed ngħidu għax meta ħadna l-azzjonijiet qagħdna b'seba' għajnejn li jkun hemm mezzi biżżejjed biex dan is-servizz essenzjali jibqa' jkun provdut. Fid-deċiżjoni tagħha l-Qorti appellat lill-Gvern biex isib soluzzjoni madwar mejda, aktar milli jistaħba wara l-mandati. Is-sitwazzjoni preżenti hi ta' tħassib għal kul min għandu għal qalbu d-drittijiet tal-ħaddiem. F'ċirkostanzi fejn Gvern jinqeda b'pandemija biex iċaħħadhom milli jsarrfu drittijiethom, ikun ifisser li hemm theddida serja għad-djalogu soċjali u d-demokrazija industrijali. .td_uid_3_606c3dfc10e7c_rand.td-a-rec-img{text-align:left}.td_uid_3_606c3dfc10e7c_rand.td-a-rec-img img{margin:0 auto 0 0}